กันด๊าม กันดั้ม

กันด๊าม กันดั้ม () เป็นการ์ตูนญี่ปุ่นแบบสี่ช่องจบ แต่งโดย ฮิเดกิ โอวาดะ ลงตีพิมพ์ในนิตยสารกันดั้มเอซรายเดือน ตั้งแต่ปี พ.ศ. 2544 จนถึงปัจจุบัน และมีฉบับรวมเล่มออกมาแล้ว 2 เล่ม เนื้อหาหลักในเรื่องเป็นการล้อเลียนภาพยนตร์อนิเมะ โมบิลสูทกันดั้ม แบบตลกขบขัน

เดิมที กันด๊าม กันดั้ม เป็นผลงานที่ ฮิเดกิ โอวาดะ เขียนไว้ก่อนที่จะได้เป็นนักเขียนการ์ตูนมืออาชีพ และนำขึ้นแสดงไว้ใน "คุงิแบตดอตคอม" เว็บไซต์ส่วนตัวของตนเอง แต่เมื่อได้เป็นนักเขียนอาชีพแล้ว กันด๊าม กันดั้ม ก็ถูกนำลงตีพิมพ์ในนิตยสารกันดั้มเอซรายเดือน ทำให้ผลงานชิ้นนี้กลายเป็นการ์ตูนล้อเลียนอย่างเป็นทางการ ซึ่งทางสำนักพิมพ์เป็นผู้ถือลิขสิทธิ์ โอวาดะจึงต้องลบผลงานเรื่อง กันด๊าม กันดั้ม ที่เขียนไว้ทั้งหมดออกจากเว็บไซต์ของตนเอง

กันด๊าม กันดั้ม ถูกจัดพิมพ์เป็นภาคภาษาไทยแบบไม่มีลิขสิทธิ์โดยสำนักพิมพ์ Ant Comics Group.

กันด๊าม กันดั้ม ได้ถูกสร้างเป็น อนิเมะ และเริ่มออกฉายวันที่ 7 กรกฎาคม 2557

 ตัวละคร 
 ตัวละครหลัก 
ชาร์ อัสนาเบิ้ล (シャア・アズナブル)  เจ้าของฉายา "ดาวหางแดง" ผู้มีบทบาทโดดเด่นไม่แพ้ตัวเอกในกันดั้มฉบับดั้งเดิม คลั่งไคล้สีแดงและเขามาก หากโมบิลสูทสีไม่แดงและไม่มีเขา ก็จะเสียกำลังใจและไม่ยอมขึ้นขับอย่างเด็ดขาด เป็นคนชอบคิดเล็กคิดน้อย มักจะปากเสียใส่ คิซิเรีย ซาบี้ โดยไม่รู้ตัวจนทำให้ตนเองต้องประสบเคราะห์อยู่บ่อยๆ นอกจากนี้ยังเป็นคนค่อนข้างหัวโบราณและล้าสมัย ทั้งชอบเครื่องเล่นเกมรุ่นดึกดำบรรพ์ พกเพจเจอร์ และคิดว่าเครื่องวิทยุสื่อสารยังใช้ปลั๊กไฟอยู่ นิยมชมชอบโมบิลสูทที่ชื่อ ริค อัคไก มาก จึงพยายามหว่านล้อมให้ คิซิเรีย ซาบี้ อนุมัติการผลิต แต่ก็ไม่เคยสำเร็จ รู้สึกอิจฉาในความสามารถของลาล่า และเชื่ออย่างฝังใจว่าจุดบนหน้าผากของลาล่า สามารถปล่อยลำแสงได้ ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 12-13, 34-35, 78-79, 100, 111, 160-163

ลาล่า ซูน (ララァ・スン)  หญิงสาวผู้มีพลังนิวไทป์สูงจนทำให้ชาร์รู้สึกอิจฉา ในกันดั้มฉบับดั้งเดิมเป็นตัวละครที่ดูเยือกเย็น และมีอิทธิพลอย่างมากต่อชาร์และอามุโร่ แต่ในฉบับกันด๊าม กันดั้ม กลับกลายเป็นคนจู้จี้ เจ้าระเบียบ ปากจัด ตัดมุขเก่ง แถมยังมีด้านมืดที่คาดไม่ถึงอยู่ด้วย แต่ถึงแม้ว่าชาร์จะงี่เง่าและปล่อยมุขได้ไร้สาระแค่ไหน เธอก็ยังคงชอบเขาอยู่ดี ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 74, 126-127

อามุโร่ เรย์ (アムロ・レイ)  เด็กหนุ่มอายุ 15 ปี ตัวเอกในกันดั้มฉบับดั้งเดิม ด้วยความที่ยังเป็นเด็ก จึงมีนิสัยที่ค่อนข้างจะดื้อรั้น ชอบพูดอะไรตรงๆ โดยไม่ค่อยนึกถึงความรู้สึกคนอื่น แถมยังปากเบาเป็นที่สุด พอมองเห็นเหตุการณ์ล่วงหน้าจากพลังนิวไทป์ของตนเอง เป็นต้องโพล่งออกมาให้คนอื่นรับรู้ไปด้วย ไม่ว่าจะเป็นเรื่องที่สมควรพูดหรือไม่ก็ตาม ยิ่งไปกว่านั้นยังสุดลามก ทั้งปลอมตัวเป็นฮาโล่เข้าไปแอบดูเซล่าอาบน้ำ (แต่ถูกจับได้) ดัดแปลงฮาโล่ให้มีกล้องแอบถ่ายหรือกระจกเพื่อส่องใต้กระโปรงของฟราว และคิดที่จะออกจากกองทัพสหพันธ์โลกไปอยู่กับกองทัพซีออนทันทีที่ได้เห็นนางแบบสาวในโฆษณารับสมัครทหารของซีออน ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 62-64, 82-83, 115

 ตัวละครรอง 
เซล่า มาส (セイラ・マス)  ลูกเรือไวท์เบส เป็นน้องสาวแท้ๆ ของชาร์ เคยถูกอามุโร่แอบถ่ายภาพตอนอาบน้ำไปลงเผยแพร่ในเว็บบอร์ดทางอินเทอร์เน็ตจนเสื่อมเสียชื่อเสียง ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 151

ไบรท์ โนอา (ブライト・ノア)  กัปตันยานไวท์เบส ไม่ค่อยชอบหน้าร้อยโทสเล็กเกอร์ ลอว์ เท่าไหร่นัก แต่ภายหลังเมื่อสเล็กเกอร์สละชีพโดยการขับ G ไฟท์เตอร์พุ่งเข้าชนศัตรู ไบรท์จึงอดคิดไม่ได้ว่าสาเหตุมาจากตัวเองหรือเปล่า ที่ไปบอกกับสเล็กเกอร์ว่า G ไฟท์เตอร์ มีท่าไม้ตายลับ คือ "G มิสไซล์" เมื่อกดทีเดียว ตัวยานก็จะลอยไปชนกับศัตรูทันที ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 49

การ์ม่า ซาบี้ (ガルマ・ザビ)  ลูกชายคนเล็กของตระกูลซาบี้แห่งซีออน เป็นคุณชายน้อยที่ยังอ่อนต่อโลก สมัยเป็นนักเรียนเตรียมทหารจึงถูกชาร์หลอกและหาเรื่องกลั่นแกล้งอยู่เป็นประจำ (ตามเนื้อเรื่องจริง ถูก ชาร์ หลอกให้ข้อมูลผิดๆจนตายในการรบ) เคยถูกชาร์ตั้งฉายาให้ว่า "การ์ม่าผู้ล่วงลับ" ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 43

คิซิเรีย ซาบี้ (キシリア・ザビ)  พี่สาวคนรองของตระกูลซาบี้แห่งซีออนที่ดูเข้มงวดและน่าเกรงขาม ถึงแม้ชาร์จะพยายามหาเรื่องมาโน้มน้าวจิตใจเพื่อให้อนุมัติการผลิต ริค อัคไก ก็ไม่เคยสนใจ และเนื่องจากใส่ชุดสีม่วง จึงถูกชาร์ตั้งฉายาให้ว่า "ยายป้าสีม่วง" ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 118-119

ฮาโล่ (ハロ)  หุ่นยนต์ที่อามุโร่เป็นผู้สร้าง แต่กลับมีตราของอินเทลติดอยู่บนหน้าผาก ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 39 เคยถูกดัดแปลงให้มีลักษณะพิเศษหลายอย่าง เช่น มีขาเดินได้แบบเครื่องบิ๊กแซม หรือติดกล้องแอบถ่ายไว้เพื่อใช้ถ่ายภาพใต้กระโปรงผู้หญิง ฮิเดกิ โอวาดะ, กันด๊าม กันดั้ม...ปฐมบท, สำนักพิมพ์ Ant Comics Group., 2550, หน้า 69, 143

 รายชื่อตอน 

 ข้อมูลหนังสือ 
 กันด๊าม กันดั้ม...ปฐมบท (機動戦士ガンダムさん さいしょの巻) 
 ออกวางจำหน่ายครั้งแรกที่ญี่ปุ่นเมื่อ 24 สิงหาคม พ.ศ. 2548 โดยสำนักพิมพ์คาโดคาวะโชเต็น (ISBN 4-04-713750-2) 
 กันด๊าม กันดั้ม...บทต่อ (機動戦士ガンダムさん つぎの巻) 
 ออกวางจำหน่ายครั้งแรกที่ญี่ปุ่นเมื่อ 26 ธันวาคม พ.ศ. 2549 โดยสำนักพิมพ์คาโดคาวะโชเต็น (ISBN 4-04-713887-8) 
 กันด๊าม กันดั้ม...บทต่ออีกที (機動戦士ガンダムさん みっつめの巻) 
 ออกวางจำหน่ายครั้งแรกที่ญี่ปุ่นเมื่อ 26 ธันวาคม พ.ศ. 2550 โดยสำนักพิมพ์คาโดคาวะโชเต็น (ISBN 4-04-715004-1) 

 อ้างอิง 

 แหล่งข้อมูลอื่น 
 คุงิแบตดอตคอม เว็บไซต์ส่วนตัวของผู้แต่ง
 จะอะไรกันนักหนาล่ะ กันด๊าม กันดั้ม  บทความในหนังสือพิมพ์มติชน

หมวดหมู่:กันดั้ม
หมวดหมู่:การ์ตูนญี่ปุ่น
หมวดหมู่:ซันไรส์
หมวดหมู่:รายการโทรทัศน์ของทีวีโตเกียว

หมวดหมู่:มังงะของสำนักพิมพ์คาโดกาวะโชเต็ง
หมวดหมู่:อนิเมะทางโทรทัศน์ของกันดั้ม